b'\n_START_ARTICLE_\nSociopatija\n_START_PARAGRAPH_\nSociopatija \xe2\x80\x93 psichikos sutrikimas pasirei\xc5\xa1kiantis moraliniu ir socialiniu abejingumu ar atsainumu. Da\xc5\xbenai apibr\xc4\x97\xc5\xbeiama kaip empatijos prie\xc5\xa1ingyb\xc4\x97, s\xc4\x85\xc5\xbein\xc4\x97s (superego) tr\xc5\xabkumas._NEWLINE__NEWLINE_Kartais lyginama su silpnaprotyste, ta\xc4\x8diau skirtingai nuo pastarosios rei\xc5\xa1kia ne intelekto, o empatijos tr\xc5\xabkum\xc4\x85, nesugeb\xc4\x97jim\xc4\x85 \xc4\xafvertinti ar atsi\xc5\xbevelgti \xc4\xaf kit\xc5\xb3 (kartais net savo) mintis, norus, jausmus. Antisocialus ar net nusikalstamas sociopat\xc5\xb3 elgesys kyla ne d\xc4\x97l negatyvi\xc5\xb3 jausm\xc5\xb3 kit\xc5\xb3 asmen\xc5\xb3 at\xc5\xbevilgiu, o d\xc4\x97l j\xc5\xb3 vertinimo kaip daikt\xc5\xb3, kuriais galima laisvai manipuliuoti siekiant savo tiksl\xc5\xb3._NEWLINE_Dalimi atvej\xc5\xb3 sociopatai sugeba adaptuotis visuomen\xc4\x97je remdamiesi logine vertybi\xc5\xb3 sistema, gauta aukl\xc4\x97jant. Tokiu atveju sociopatas gali suprasti, kad moralus elgesys bei visuomen\xc4\x97s norm\xc5\xb3 laikymasis jam yra naudingas. Kartais dalinis prisitaikymas galimas d\xc4\x97l baim\xc4\x97s b\xc5\xabti nubaustam (baud\xc5\xbeian\xc4\x8dia j\xc4\x97ga tampa valstyb\xc4\x97, t\xc4\x97vai ar kiti autoritetai)._NEWLINE_Dalis psichiatr\xc5\xb3 abejoja ar sociopatija yra i\xc5\xa1gydoma, kartais daromos prielaidos kad ji gali b\xc5\xabti \xc4\xafgimta arba susijusi su smegen\xc5\xb3 traumomis. Kartais dalin\xc4\x97 sociopatija atsiranda d\xc4\x97l itin netinkamo aukl\xc4\x97jimo ankstyvoje vaikyst\xc4\x97je \xe2\x80\x93 tokiu atveju j\xc4\x85 galima dalinai i\xc5\xa1gydyti pedagogin\xc4\x97mis ir psichoterapin\xc4\x97mis priemon\xc4\x97mis.'